YKK ธุรกิจซิป ของคนทั้งโลก
ก่อนอ่านบทความนี้ เพื่อนๆ ลองหาซิปที่อยู่ใกล้ตัว หรือดูที่เป้ากางเกงยีนส์ของเรา ตรงนั้นมีสัญลักษณ์ YKK อยู่หรือไม่..  ถ้าพบกับ YKK แล้วสงสัยว่ามันคืออะไร? ลงทุนแมนจะเล่าให้ฟัง
18 ส.ค. 2561

YKK ธุรกิจซิป ของคนทั้งโลก / โดย ลงทุนแมน
ก่อนอ่านบทความนี้ เพื่อนๆ ลองหาซิปที่อยู่ใกล้ตัว หรือดูที่เป้ากางเกงยีนส์ของเรา
ตรงนั้นมีสัญลักษณ์ YKK อยู่หรือไม่..
ถ้าพบกับ YKK แล้วสงสัยว่ามันคืออะไร?
ลงทุนแมนจะเล่าให้ฟัง
-----------------------------
“ไม่มีใครเจริญก้าวหน้า ถ้าเขาไม่สร้างสิ่งที่เป็นประโยชน์แก่ผู้อื่น”
ประโยคนี้เป็นปรัชญาการทำธุรกิจของคุณ Tadao Yoshida ที่เชื่อว่าใครทำดี คนนั้นจะได้ผลดีกลับคืน..
ธุรกิจของคุณ Yoshida คือ อุตสาหกรรมผู้ผลิตซิป แถมเป็นบริษัทผลิตซิปที่ใหญ่ที่สุดในโลก รู้จักกันในชื่อ YKK
คุณ Yoshida สร้างมันขึ้นมาอย่างไร?
รู้หรือไม่ว่า ซิปที่เราใช้กันมีแนวคิดมาจากจักรเย็บผ้าเมื่อปี 1851 หรือ 167 ปีก่อน..
จนกระทั่งในปี 1917 คุณ Gideon Sundback วิศวกรไฟฟ้าสัญชาติสวีเดนคิดค้นตัวยึดที่แยกออกจากกันได้ตัวแรกของโลกออกมาได้สำเร็จ และนำไปจดสิทธิบัตร
ภายหลังอุปกรณ์ชิ้นนี้ถูกเรียกว่าซิป โดยในช่วงแรกจะถูกนำไปใช้กับรองเท้าบูท
หลังจากนั้น 20 ปี วงการแฟชันเริ่มนำซิปไปใช้ โดยเริ่มจากเสื้อผ้าของเด็กเล็ก เพื่อให้เด็กฝึกฝนการแต่งกายด้วยตัวเองง่ายขึ้น
จนในที่สุด ความง่าย และสะดวกสบายของซิปก็ถูกนำมาอยู่บนเป้ากางเกงของคนทั้งโลกแทนที่กระดุม..
ในช่วงระยะเวลาเดียวกันนั้นเอง..
คุณ Yoshida ในวัย 24 ปีเป็นพนักงานในบริษัทผู้ผลิตซิปแห่งหนึ่งในประเทศญี่ปุ่น โดยเขามีหน้าที่ออกแบบ และพัฒนาสินค้าประเภทซิปของบริษัท
แต่โชคร้ายที่บริษัทที่คุณ Yoshida กำลังทำงานอยู่ประกาศล้มละลาย..
ด้วยความที่เขาคลุกคลีกับซิปมาพอสมควร เขาจึงเห็นว่าธุรกิจนี้ยังมีโอกาสให้พัฒนาอีกมาก และเขาสามารถนำประสบการณ์ของเขามาต่อยอดได้
คุณ Yoshida จึงเริ่มศึกษากลไกของซิปอย่างจริงจัง และเปิดบริษัทผลิตซิปในนาม Yoshida Kogyo Kabushikikaisha
ชื่อบริษัทในภาษาญี่ปุ่นถูกนำมาย่อเป็นชื่อแบรนด์ YKK ให้คนทั่วไปเข้าถึงได้ง่ายขึ้น..
ในยุคนั้น ซิปถูกผลิตด้วยทองแดงมีความฝืด พังง่าย ส่งผลให้อายุการใช้งานน้อยและต้องเปลี่ยนอยู่บ่อยครั้ง
คุณ Yoshida เริ่มต้นธุรกิจจากการซื้อเครื่องจักรการทำซิปอัตโนมัติมาจากสหรัฐอเมริกาเพื่อลด ความผิดพลาดจากการผลิตด้วยมือมนุษย์ และเริ่มวางโครงสร้างของไลน์การผลิต
โดยทั่วไป ลักษณะของซิปคืออุปกรณ์ชิ้นเล็ก และมีจำนวนมาก ดังนั้นในทุกๆ ขั้นตอนการผลิตอาจมีข้อบกพร่องเกิดขึ้นได้..
คุณ Yoshida จึงเพิ่มขั้นตอนการทดสอบคุณภาพเข้าไปในทุกๆ ไลน์การผลิต โดยถ้าเกิดจุดบกพร่องระหว่างทางเพียงนิดเดียว ของชิ้นนั้นจะถูกนำไปทิ้งทันที
ตัวอย่างการเปรียบเทียบคือ โรงงานผลิตซิปทั่วไปมี 5 ขั้นตอน และปิดท้ายด้วยขั้นตอนการทดสอบคุณภาพ 1 ขั้นตอน รวมทั้งสิ้นเป็น 6 ขั้น
โรงงานผลิตซิปของคุณ Yoshida มี 5 ขั้นตอนเช่นกัน แต่จะแทรกการตรวจสอบคุณภาพเข้าไปในทุกๆ ขั้นตอน รวมเป็น 10 ขั้นตอน
แม้ว่าเรื่องนี้จะทำให้ต้นทุนรวมสูงขึ้น แต่คุณภาพสินค้าของโรงงานคุณ Yoshida จะสูงขึ้น และเขาให้ความสำคัญกับคำว่าคุณภาพมากกว่าคำว่าต้นทุนการผลิตนั่นเอง..
รวมไปถึงการเป็นผู้ผลิตเองตั้งแต่การเลือกสรรวัตถุดิบ จนกระทั่งการบรรจุสินค้าลงกล่อง YKK ทำเองทั้งหมด
สิ่งเหล่านี้เป็นเรื่องที่ผสมผสานกับปรัชญาของคุณ Yoshida ที่ว่า
“ไม่มีใครเจริญก้าวหน้า ถ้าเขาไม่สร้างสิ่งที่เป็นประโยชน์แก่ผู้อื่น”
คุณ Yoshida จึงตั้งราคาที่เหมาะสมให้กับซิปของเขา โดยวางรากฐานให้ซิปของเขาเป็นของที่มีคุณภาพ และมีราคาถูก
หลังจากนั้นมา สินค้าจาก YKK จึงเริ่มได้รับความนิยม ความน่าเชื่อถือ และได้รับการยอมรับจากผู้ผลิตเสื้อผ้า และสินค้าที่ใช้ซิปทั่วโลก ส่งผลให้ YKK กลายเป็นบริษัทผลิตซิปอันดับ 1 ของโลก..
ปัจจุบัน YKK เปิดกิจการมายาวนานกว่า 80 ปี และได้ขยายฐานการผลิต การจัดจำหน่ายไปกว่า 71 ประเทศใน 6 ทวีปทั่วโลก พร้อมกับพนักงาน 42,000 คน
รู้หรือไม่ว่า YKK สามารถผลิตซิปได้เกือบเท่ากับจำนวนประชากรโลกที่ 7,000 ล้านชิ้นต่อปี คิดเป็น 19 ล้านชิ้นต่อวัน ซึ่งเป็นสัดส่วนการผลิตครึ่งหนึ่งของกำลังการผลิตซิปทั่วโลกในแต่ละปี..
ในปี 2017 YKK Group มีรายได้ 213,452 ล้านบาท กำไร 18,436 ล้านบาท
ใครจะไปคิดว่าแค่เรื่องซิป จะทำให้บริษัทมีรายได้หลักแสนล้านบาท
รายได้ขนาดนี้จะใหญ่เป็นอันดับต้นๆ ของบริษัทในตลาดหลักทรัพย์แห่งประเทศไทยเลยทีเดียว
เรื่องทั้งหมดนี้คงเป็นรายละเอียดเล็กๆ ที่ซ่อนอยู่ ที่เราอาจมองไม่เห็นถ้าไม่ได้ฉุกคิดขึ้นมา
รายละเอียดนั้นคือ “ความน่าเชื่อถือ”
..ซิปบนกางเกงมีเพียงชิ้นเดียว หากมันพังง่าย ไม่มีคุณภาพ แบรนด์กางเกงนั้นจะไม่มี “ความน่าเชื่อถือ” ขึ้นมาทันที..
YKK ไปอยู่บนเป้ากางเกงของคนเกือบทั้งโลกมากว่า 80 ปี เพราะความน่าเชื่อถือที่ถูกสร้างมาจากคำว่าคุณภาพด้วยความตั้งใจจริงของคุณ Yoshida
จริงๆ แล้ว..
คำโฆษณาสินค้าที่ดีที่สุดในโลกแท้จริงอาจไม่ได้อยู่บนหน้าจอทีวี
แต่เป็นเพียงสินค้าคุณภาพดีที่ได้รับการยอมรับมาตลอดหลายสิบปีนั่นเอง..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
-